Broj: 711-I-1622-M-246/22-02-23

Zagreb, 6. svibnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Ivana Matage, gradonačelnik Grada Opuzena,** za davanjem mišljenja Povjerenstva, na 170. sjednici, održanoj 6. svibnja 2022., daje sljedeće:

**MIŠLJENJE**

1. **Sukladno odredbama ZSSI/21-a, nema zapreke da se ocu obveznika Ivana Matage, gradonačelnika Grada Opuzena, produži** **ugovor za korištenje državnog poljoprivrednog zemljišta, ako su za to ispunjeni uvjeti sukladno odredbama Zakona o poljoprivrednom zemljištu („Narodne novine“, broj 20/18., 115/18., 98/19. i 57/22.) te pod jednakim kriterijima uvjetima kao i svim drugim korisnicima.**
2. **Povjerenstvo ukazuje obvezniku Ivanu Matagi da je sukladno članku 9. ZSSI/21-a, u cilju sprječavanja nastanka stvarnog sukoba interesa, dužan izuzeti se od svakog pa i posrednog oblika sudjelovanja u provedbi postupka iz točke I. izreke ovoga mišljenja, a posebice od potpisivanja produženja ugovora s ocem te je dužan za obavljanje navedene radnje ovlastiti drugu osobu.**
3. **Ukazuje se obvezniku Ivanu Matagi na obvezu da, u svrhu očuvanja vlastitog integriteta i jačanja transparentnosti u obnašanju javnih dužnosti, službenicima i drugim osobama koje bi poduzimali radnje u postupku iz točke I. izreke ovoga mišljenja deklarira okolnost da će se njegovu ocu produljiti ugovor za korištenje državnog poljoprivrednog zemljišta, kao i da o tome obavijesti javnost putem službene internetske stranice Grada Opuzena.**

Obrazloženje

Zahtjev za davanjem mišljenja Povjerenstva podnio je Ivan Mataga, gradonačelnik Grada Opuzena. U knjigama ulazne pošte Povjerenstva zahtjev je zaprimljen 2. svibnja 2022. pod poslovnim brojem 711-U-4600-M-246/22-01-2, povodom kojeg se vodi predmet broj M-246/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici, slijedom čega je Ivan Mataga, gradonačelnik Grada Opuzena, obveznik navedenoga Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je u tijeku potpisivanje ugovora za produženje korištenja državnog poljoprivrednog zemljišta postojećih korisnika po članku 100. stavku 2. Zakona o poljoprivrednom zemljištu do dvije godine, odnosno do raspisivanja javnog natječaja za zakup za Grad Opuzen, a nakon isteka trenutnih ugovora o privremenom korištenju. Obveznik moli za mišljenje može li kao gradonačelnik produžiti ugovor sa svojim ocem kojemu je, isto kao i ostalim korisnicima, istekao ugovor po spomenutoj odredbi Zakona o poljoprivrednom zemljištu i koji je poštivao sve odredbe isteklog ugovora i podmirio sve obveze prema Gradu Opuzenu te ima sva prava za produljenje istog.

Sukladno članku 2. stavku 2. ZSSI/21-a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. stavkom 1. točkom c) ZSSI/21-a propisana je zabrana zlouporabe posebnih prava obveznika koja proizlaze ili su potrebna za obavljanje dužnosti, dok je točkom i) propisana zabrana obveznicima da na koji drugi način koriste položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 9. stavkom 1. ZSSI/21-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba ili poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 5. stavkom 1. točkom 6. ZSSI/21-a propisano je da su povezane osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom, a točkom 3. istoga stavka propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Nastavno na sve navedeno, Povjerenstvo ističe da je otac obveznika, kao član njegove obitelji, i povezana osoba s obveznikom u smislu odredbi ZSSI/21-a, međutim, uslijed navedene okolnosti otac obveznika ne može biti isključen ili ograničen od svojeg prava na korištenje poljoprivrednog zemljišta u državnom vlasništvu, već isto pravo ima pod jednakim uvjetima kao i svi drugi korisnici.

Povjerenstvo ukazuje obvezniku kako bi se u slučaju njegovog sudjelovanja, kao gradonačelnika Grada Opuzena, u postupku produženja ugovora za korištenje državnog poljoprivrednog zemljišta našao bi se u stvarnom sukobu interesa. Stoga je obveznik dužan izuzeti se od svakog, pa i posrednog oblika sudjelovanja u navedenom postupku te je dužan za poduzimanje eventualnih radnji u postupku ovlastiti drugu osobu.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik, u cilju očuvanja vlastitog integriteta i jačanja transparentnosti u obnašanju javne dužnosti, dužan svim službenicima ili drugim osobama, koji će poduzimati radnje u postupku produženja ugovora za korištenje državnog poljoprivrednog zemljišta prema odredbama Zakona o poljoprivrednom zemljištu, deklarirati okolnost da se ugovor produžuje njegovu ocu te o tome obavijestiti javnost putem službene internetske stranice Grada Opuzena. Na taj način skreće se pažnja osobama koje poduzimaju radnje i odlučuju u postupku, ali i zainteresiranoj javnosti, na potrebu kontrole provedbe predmetnog postupka te, ako dođe do produženja ugovora, na potrebu provođenja nadzora nad izvršavanjem istog.

Primjenom instituta izuzimanja u navedenoj situaciji otklanja se sumnja da je obveznik koristio položaj gradonačelnika u cilju postizanja probitka povezane osobe. Obveznik se pritom također dužan izuzeti od bilo kakvog postupanja ako bi se nakon eventualnog sklapanja ugovora za produženje korištenja državnog poljoprivrednog zemljišta s njegovim ocem, našao u situaciji odlučivanja o pravima, obvezama i interesima svojega oca u pogledu izvršavanja sklopljenog ugovora.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Mataga, elektroničkim putem
2. Objava na internetskoj stranici Povjerenstva
3. Pismohrana